ועדת הכלכלה, כנסת 17, פרוטוקול מספר 296, 2007-07-02 12:30

גלעד ארדן: שלום רב, אני מתכבד לפתוח את הישיבה.

גלעד ארדן: על סדר היום תיקון טעות בחוק הבנקאות (שירות ללקוח)(תיקון מס' 12), התשס"ז-2007.

גלעד ארדן: בהתאם להליך שתסביר אותו מייד היועצת המשפטית של הוועדה קיבלנו פנייה מיושבת ראש הכנסת, דליה איציק: "בהתאם להוראות סעיף 10א לפקודת סדרי השלטון והמשפט, התש"ח-1948 הריני מעבירה לעיונך הצעה לתיקון טעות בשל טעות טכנית בנוסח החוק שבנדון, אשר התקבל בכנסת ביום י' בתמוז התשס"ז, 26 ביוני 2007, וטרם פורסם ברשומות, אודה לך אם תביא אותה לפני הוועדה לקביעת הטעות ולאחר מכן לאישורה במליאת הכנסת".

גלעד ארדן: בבקשה, גברתי היועצת המשפטית.

אתי בנדלר: ב-26 ביוני 2007, ביום ג' בשבוע שעבר, התקבל בכנסת בקריאה השנייה ובקריאה השלישית חוק הבנקאות (שירות ללקוח)(תיקון מס' 12), התשס"ז-2007.

אתי בנדלר: בדיקה שנעשתה אחרי שהתקבל החוק העלתה כי נפלו בו מספר טעויות טכניות.

אתי בנדלר: בנושא זה דן סעיף 10א לפקודת סדרי השלטון והמשפט משנת 1948 שכותרת השוליים שלו היא תיקון טעות בנוסח שנתקבל.

אתי בנדלר: אחרי שהוא מגדיר בסעיף (א) שלו מי הוועדה, בסעיף (ב) שלו נאמר כך: נפלה טעות בנוסח של חוק כפי שנתקבל בכנסת וקבעה הוועדה, לפי הצעת יושב ראש הכנסת כי הטעות היא לשונית-טכנית, פליטת קולמוס, השמטה מקרית, טעות הדפסה, שיבוש של העתקה וכיוצא באלה רשאית הכנסת, בהחלטה, לתקן את הטעות.

אתי בנדלר: סעיפים (ג) ו-(ד) שלו מתייחסים למועד שבו קובעת הכנסת שאכן מדובר בטעות מהסוג שבו דן סעיף (ב), להלן טעות טכנית.

אתי בנדלר: ובכן, אילו טעויות נפלו בנוסח החוק שהתקבל; הראשונה היא בסעיף 1(3) לחוק שתיקן את סעיף 5א לחוק הבנקאות (שירות ללקוח), התשמ"א-1981.

אתי בנדלר: התיקון שהתקבל קבע בין היתר שהדיווח ללקוחות על ידי הבנקים באשר לעמלות שנגבו מהם ייעשה מדי ששה חודשים במקום דיווח רבעוני כפי שהיה עד כה.

אתי בנדלר: מצד אחד הדיווח יהיה על כלל העמלות שנגבו מהלקוח ולא רק בשל שירותים עיקריים שנגבו ממנו, מצד שני מועד המשלוח יהיה אחת לחצי שנה ולא אחת לרבעון.

אתי בנדלר: באותו סעיף קטן המונח "רבעון" מוזכר פעמיים, ותיקנו אותו רק פעם אחת.

אתי בנדלר: קוראת סעיף 1(1).

אתי בנדלר: בסעיף 6 יש מספר תיקונים שעיקרם נוגע למועד התחילה של הוראות שונות בחוק, נקבע שסעיפים הנוגעים להכרזת שירות כשירות בר פיקוח ייכנסו לתוקפם מיידית.

אתי בנדלר: התעריפון שעל נגיד בנק ישראל לפרסם, בין התעריפון המלא ובין התעריפונים המצומצמים, הסעיפים האלה ייכנסו לתוקפם בעוד שלושה חודשים, כשלנגיד באישור ועדת הכלכלה של הכנסת יש סמכות לדחות את תחילתם בשלושה חודשים נוספים, והחלת התעריפונים על התאגידים הבנקאיים תיעשה שלושה חודשים לאחר תחילתם של הסעיפים של קביעת התעריפונים בידי הנגיד, וכל מטרת פסקה (2), שעכשיו אני רוצה להכניס בו תיקון נוסף שעל הצורך בו למדנו עכשיו, מטרתם לבטא החלטה זו של הוועדה.

אתי בנדלר: אקרא את הנוסח המתוקן.

אתי בנדלר: קוראת סעיף 1(2).

גלעד ארדן: זה קורה בכל חוק, או פה היה לחץ מיוחד לסיים?

אתי בנדלר: אל"ף, היה פה לחץ סופר חריג בחוק כל כך מורכב, למרות כל ההיערכויות שלנו והרצון שלנו לעשות הכל כפי שצריך, אין מנוס שלעתים בחוק כזה עם כל כך הרבה הפניות, נופלות לעתים טעויות, אך זה קורה מעת לעת.

לאה ורון: רק מי שעושה טועה.

גלעד ארדן: יש לכם הערות, בנק ישראל?

אמיר בכר: לא.

אתי בנדלר: כמובן, כל התיקונים מתואמים עם נציגי בנק ישראל.

אתי בנדלר: אני מבקשת לאשר כדי שנוכל להעביר את זה להחלטת המליאה.

גלעד ארדן: אני מאשר את כל תיקוני הטעויות הטכניות, הבקשה מאושרת.

גלעד ארדן: תודה רבה, הישיבה נעולה.